ועדת הפנים ואיכות הסביבה, כנסת 15, פרוטוקול מספר 90, 2000-04-10 09:30

דוד אזולאי: אני פותח את הישיבה.

דוד אזולאי: על סדר-היום הצעת חוק של חבר-הכנסת דני נוה, הצעת חוק הרשויות המקומיות (בחירות) (תיקון – גיל הבוחר), התש"ס-1999, האומרת לתת זכות בחירה לצעירים החל מגיל 17, ולא כפי שזה היום, החל מגיל 18.

דוד אזולאי: חבר-הכנסת דני נוה, אם אתה רוצה להוסיף משהו, בבקשה.

דני נוה: רק כמה מלים קצרות.

דני נוה: החשיבה מאחורי הצעת החוק הזאת היא כפולה.

דני נוה: מצד אחד היא באה להביא ליתר מעורבות של חבר'ה צעירים במתרחש בעיר שלהם או ברשות המקומית שלהם, ואין זה סוד שכאשר יש לך זכות בחירה, גם איכפת לך יותר.

דני נוה: כשיש לך זכות להשפיע אתה גם מעורב יותר, זה נותן לך תמריץ להיות מעורב יותר.

דני נוה: אני יודע שיכול להיות ויכוח בשאלה אם בני 17 כבר יכולים לקבל זכות הצבעה בבחירות לכנסת ולראשות הממשלה, ואני לא רוצה כרגע להיכנס לשאלה הזאת ולדיון הזה.

דוד אזולאי: למה באמת שהצעת החוק לא תתייחס גם לבחירות לכנסת?

דני נוה: יכול להיות שיש בזה היגיון להקדים את גיל הבחירה לכנסת, אבל בשלב זה הלכתי בצורה יותר מדודה בנושא הרשויות המקומיות, שם בוודאי, לדעתי, מדובר בשלטון המקומי ובנושאים שנוגעים במידה רבה מאד גם בבני הנוער, אם זה בענייני חינוך, תרבות או ספורט, בנושאים רבים ומגוונים.

דני נוה: דרך אגב, זה משתלב עם הצעת חוק אחרת שלי שעברה כבר בקריאה שנייה ושלישית בוועדה לקידום הילד, וכבר נכנסה לתוקף, לפיה בכל עירייה בארץ תהיה ועדה סטטוטורית שתעסוק בענייני ילדים ונוער.

דני נוה: החשיבה שלי היא להביא מצד אחד ליתר מעורבות של בני נוער במתרחש בעיר שלהם, בסביבה שלהם, בקהילה שלהם, והצד השני הוא להביא לכך שראשי הרשויות שלנו יבינו שאוכלוסיית הצעירים היא אוכלוסייה רחבה יותר שהם צריכים להתייחס אליה מבחינת סדרי-עדיפויות של ראש עיר וראש רשות, בעניינים שנוגעים לנוער ולצעירים.

דני נוה: מה לעשות, אנחנו חיים בעידן פוליטי, וכשאתה ראש רשות ויש לך אוכלוסיית יעד יותר גדולה של חבר'ה צעירים, אז גם החשיבות שאתה מייחס לעניינים ולסדרי העדיפויות שנוגעים לנוער ולצעירים היא רבה יותר.

דוד אזולאי: סביר להניח שבתי הספר התיכוניים ירוויחו מזה.

דני נוה: כבר היום בני 18 הם שמיניסטים.

דוד אזולאי: אני מתכוון לכך שראש העיר ירצה שתלמידי בית-הספר בישוב שלו יבחרו בו וגם ידאג לשיפור בית-הספר.

דני נוה: אני בכלל חושב שראשי הערים יצטרכו להתחיל לתת יותר את הדעת לכך שיש להם עוד שנתון באוכלוסייה.

דני נוה: וגם היום בני 18 שהם כבר שמיניסטים נוטלים חלק במשחק הזה, ולכן אינני רואה שום סיבה למה לא להרחיב את זה מעבר לגיל 17.

דני נוה: זו ההצעה והיא עברה בקריאה טרומית בתמיכת הממשלה.

אהוד שילת: אני לא יכול להיות אופוזיציה לממשלה.

אהוד שילת: חבר-הכנסת נוה, אני לא רוצה להתמודד אתך על הטיעון שאתה נתת, כי אפשר להסתכל עליו בכמה כיוונים וצריך לתחום גבול.

אהוד שילת: גם בני 18 הם נוער, ואינני רואה את ההבדל הגדול אם נער בן 18 ישתתף או גם 17, ואם 17 אז למה לא 16?

אהוד שילת: גם להם יש אינטרסים, אולי קצת שונים.

דוד אזולאי: מה קורה במדינות דמוקרטיות אחרות בעולם?

אהוד שילת: אני לא מכיר את כל המדינות בעולם מבחינת החוקים, אבל ביקרתי בדי הרבה מדינות, אין בשום מדינה שאני יודע, הבחנה בין זכות הצבעה לרשויות המקומיות או לפרלמנט.

אהוד שילת: ברוב המדינות הגיל הוא 18, יש מדינות שהגיל הוא 20 או 21, אבל אותו גיל בחירה לשני המקומות.

אהוד שילת: מכיוון שהממשלה הסכימה, קשה לי וגם אינני רוצה להתמודד עם הטענות הערכיות שמעלה חבר-הכנסת נוה.

אהוד שילת: רק אמרתי ברמז.

אהוד שילת: מבחינה מספרית מדובר בתוספת של 105 אלף בפנקס הנוכחי, בערים ובמועצות המקומיות.

מוחמד ברכה: בהתאם לחוק החדש?

אהוד שילת: אם החוק שחבר-הכנסת נוה מציע היה נכנס היום לתוקף, אז בפנקס שעכשיו מכינים והוא ייכנס לתוקף באוגוסט היתה נוספת קבוצה של 105 אלף איש.

אהוד שילת: מבחינה טכנית זה ניתן לביצוע, אם תסכימו לדרך הזאת.

אהוד שילת: הפחד שלי הוא שיהיה פעם מצב, ויש הצעת חוק שדיברתי אתך עליה, שאם היא מתקבלת אנחנו מוכרחים להפריד פנקסים.

אהוד שילת: זאת אומרת, במקביל, באותו לוח זמנים, לעשות פנקס בוחרים לכנסת ופנקס נפרד לגמרי לרשויות המקומיות.

דני נוה: אתה הרי לא צריך לעשות שני פנקסים.

דני נוה: אתה יכול לעשות נספח, חוברת שכוללת רק את השנתון הזה, ואז אתה לא צריך להסתבך.

אהוד שילת: לזה אני רוצה מבחינה טכנית את הסכמת הוועדה, שכך זה ייעשה.

אהוד שילת: יש לנו כבר נספח ברשויות המקומיות.

אהוד שילת: הרי לפי חוק הבחירות לרשויות המקומיות, פנקס בוחרים של רשות מקומית מורכב משתי רשימות: אחת זה פנקס הבוחרים לכנסת, וזה הרוב; והשנייה, זה תושבים ברשות המקומית שאין להם אזרחות לולכן הם לא רשומים בפנקס של הכנסת.

אהוד שילת: מבחינת יחסים מספריים, כדי להמחיש את זה, פנקס של הכנסת מכיל 4.5 מיליון בוחרים.

אהוד שילת: הנספח הקיים היום של תושבים שאינם אזרחים הוא בסביבות 200 אלף.

אהוד שילת: יתוספו לזה 100 אלף בני 17.

אהוד שילת: אם זאת השיטה שאתם מסכימים לה, כי אז אני לא הולך לפנקסים נפרדים, אלא הנספח עצמו יהיה מורכב משתי קבוצות: תושבים ובני 17.

דוד אזולאי: מר שילת, אני מאד מקווה שבהמשך החוק הזה יחול גם על הבחירות לכנסת.

אהוד שילת: בסדר, אז לא תהיה בעיה.

אהוד שילת: אז פנקס הבוחרים לכנסת יכיל כבר את החלק הזה של בני 17, ולרשויות המקומיות יישאר הנספח של תושבים, כמו שהיה כל השנים.

אהוד שילת: אבל עד שזה יהיה בכנסת, אני מציע שזאת תהיה הדרך בנספח.

אהוד שילת: אבל גם בנספח כזה אנחנו צריכים לשנות את תוכניות המחשב ואת תוכניות ההדפסה של הפנקסים.

אהוד שילת: זה נשמע קל, אבל זה לא קל, כי זה קשור בהמון-המון תוכניות.

אהוד שילת: הרי יש לנו מחשוב של משרד הפנים וחברה של הבחירות לעירייה, מרשם אוכלוסין, ואנחנו צריכים לזה זמן.

אהוד שילת: צריך לבדוק שאין בעיות בזה ולהפיק את זה.

אהוד שילת: לכן אני מבקש שהחוק הזה, אם הוא יתקבל, יחול בפנקס לבחירות של 2003 ברשויות המקומיות.

אהוד שילת: זה ייתן לנו מספיק זמן להתארגן.

דוד אזולאי: אבל בין לבין אפשר כבר אחרי הבחירות לרשויות המקומיות, אם זה יעבור טוב, אפשר לבדוק אפשרות להחיל את זה גם על הבחירות לכנסת.

אהוד שילת: אבל אתם צריכים לקבל קודם החלטה עקרונית שאתם רוצים את החוק הזה.

עו"ד מרים פרנקל-שור: יש פה השלכה גם על המועצות האזוריות?

אהוד שילת: חבר-הכנסת נוה לא דיבר על זה.

אהוד שילת: אני חושב שנצטרך לתקן את זה גם במועצות האזוריות.

אהוד שילת: כרגע מכינים פנקס אד-הוק לכל מועצה אזורית ערב בחירות.

אהוד שילת: אין פנקס שנתי.

אהוד שילת: לכן, אם החוק יעבור פה, אין לי ספק שלא נגיד למישהו במועצה אזורית: אתה פחות טוב ממי שחי בעיר.

אהוד שילת: אז נצטרך להתאים שם, ובכל מועצה אזורית שנשלוף, נשלוף בני 17.

מוחמד ברכה: אם הבנתי נכון, הכוונה היא שהחול יחול על כל בני 17 בכל המדינה, לא משנה אם זה מועצה אזורית או מקומית.

דני נוה: חבר-הכנסת ברכה, החוק הספציפי הוא תיקון לבחירות לרשויות המקומיות ולכן זה לא חל על המועצות האזוריות.

דני נוה: אבל לשר הפנים יש סמכות, על-פי חוק, להרחיב את זה גם למועצות אזוריות, בצו.

מוחמד ברכה: אין בזה היגיון.

דוד אזולאי: השאלה אם אפשר, בין הקריאה הראשונה לקריאה השנייה לפנות לשר ולבקש שמייד עם סיום החקיקה ברשויות המקומיות, שכבר יביא את התיקון לחוק המועצות האזוריות.

דוד אזולאי: כי אחרת אנחנו עולים לסיים פה את הקריאה השנייה והשלישית ובינתיים באיזו שהיא מועצה אזורית, לפני 2003, או שאנחנו מחליטים שבאופן כללי כל החוק יחול מ-2003.

אהוד שילת: אם החוק יחול מ-2003, אז מה אני אעשה?

דוד אזולאי: עד 2003 אנחנו צריכים לפעול שהתיקון יחול גם על המועצות האזוריות.

אהוד שילת: דרך אגב, במועצות האזוריות יש 9,000 בני 17.

אהוד שילת: לא מדובר פה במספרים גדולים.

מוחמד ברכה: לא משנה, מדובר כאן על העקרון.

מוחמד ברכה: כי לא ייתכן שלחלק מהאזרחים תהיה זכות בחירה ולחלק אחר לא תהיה זכות בחירה.

אהוד שילת: זה יהיה אותו דבר.

אהוד שילת: אני אומר שיאשרו את זה.

דוד אזולאי: אני הצעתי אתמול לחבר-הכנסת נוה, שעם סיום החקיקה הוא יפנה לוועדה ואז אני אפנה לשר הפנים ואבקש ממנו לתקן את הצו.

אהוד שילת: אין צורך.

אהוד שילת: אנחנו נתקן את הצו גם כך.

אהוד שילת: אבל אין בעיה שהוועדה תפנה.

מוחמד ברכה: אני חושב שמן ההיגיון להגיד גם שאכן יהיה ברור לוועדה, לפני שהחוק יאושר בקריאה שנייה ושלישית, שהצו יתוקן, על-מנת לא לעשות איפה ואיפה בין אזרחים במועצות השונות.

דוד אזולאי: זה ייכנס לתוקף ב-2003.

מוחמד ברכה: אני מבין.

מוחמד ברכה: הבחירות למועצות האזוריות הן בדרך כלל קרובות לבחירות לרשויות האחרות.

מוחמד ברכה: לא ייתכן שאנחנו נמנע מעשרת אלפים בני 17 ששייכים למועצות האזוריות לבחור, ולאפשר לאחרים כן לבחור.

אהוד שילת: הצעתו של היושב-ראש טובה שתהיה פנייה לשר והענין יסתיים.

אהוד שילת: אבל אני לא מציע שזה יחול במועצות האזוריות לפני שזה חל ברשויות המקומיות.

דוד אזולאי: התחולה תהיה ב-2003 בכל מקרה לכולם.

מוחמד ברכה: הכוונה ביחד.

מוחמד ברכה: שנית, מה ההיגיון להחיל את זה על הבחירות לרשויות ולא להחיל את זה על הבחירות לכנסת?

מוחמד ברכה: אם אותם בני 17 כשירים לבחור ולהשתתף בהכרעות מקומיות, מדוע הם לא יכולים לבחור לכנסת?

דוד אזולאי: אתה חושב שלממשלה יש התנגדות שלבני 17 תהיה זכות בחירה לכנסת?

דני נוה: אינני יודע, לא בדקתי את זה עם הממשלה.

דני נוה: אני הלכתי פה מהקל אל הכבד.

דני נוה: אפשר לבחון את זה עם הממשלה.

דוד אזולאי: אני מציע לך להגיש הצעת חוק גם בקשר לבחירות לכנסת ויכול להיות שאז זה ישתלב.

מוחמד ברכה: כשחבר-הכנסת נוה העלה את הצעת החוק בכנסת, נדמה שהשר ביילין אמר שהוא רוצה לראות תחילה איך זה יילך.

דני נוה: אני לא מתנגד עקרונית שזה יחול על הבחירות לכנסת ולראש הממשלה, אני רק חושב שצריך ללכת מהקל אל הכבד.

דני נוה: אני גם אומר פה, אני לא רוצה שתוך כדי הליכי החקיקה להעלות כבר הצעה לגבי הבחירות לכנסת, כדי לא לעורר התנגדות רחבה שתכשיל את הצעת החוק הזה כרגע.

דני נוה: אני חושב שצריך לחוקק את החוק הזה, ואני בהחלט מתכוון לבחון עם הממשלה מה עמדתה בענין של הרחבת הנושא הזה גם על הבחירות לכנסת.

דוד אזולאי: האם מישהו רוצה להוסיף משהו?

דוד אזולאי: אם כך, אנחנו מאשרים את הצעת החוק להכנה לקריאה ראשונה, כאשר התחולה תהיה בשנת 2003.

דני נוה: או במועד שבו תהיינה הבחירות הכלליות לרשויות המקומיות, לפי המוקדם ביניהן.

דוד אזולאי: הבחירות לרשויות המקומיות הן בדרך-כלל בתאריך קבוע ולא משתנה.

דני נוה: אבל יכול להיות מצב שפתאום מקדימים את הבחירות לרשויות המקומיות, מחברים אותן לבחירות לכנסת, וכבר היו דיונים מעולם בעבר.

דוד אזולאי: וזה אף פעם לא צלח.

אהוד שילת: בתנאי שיתנו לי שנה וחצי או שנתיים להיערך לזה.

אהוד שילת: השנה אין לי תקציב לזה ולכן לא אוכל להתחיל לעשות השנה שום דבר בשלב זה, כי זה לא מתוקצב.

אהוד שילת: אני בדקתי את זה.

דני נוה: לא נראה לי שבשנתיים הקרובות תהיינה בחירות לרשויות המקומיות, אבל אם יקדימו את הבחירות בתקופה מסוימת לפני המועד בנובמבר 2003 - - -

דוד אזולאי: לא נראה לי סביר שהבחירות לרשויות המקומיות יוקדמו.

אהוד שילת: אם הבחירות לכנסת יתקיימו בזמן, הן גם כן תהיינה בשנת 2003.

דני נוה: אני רוצה שנהיה מוכנים לאפשרות ולו האפשרות שנראית כרגע פחות סבירה, שנניח שיחליטו להקדים את הבחירות לרשויות המקומיות בחצי שנה או בשנה, ואז נמצא את עצמנו שהחוק הזה לא חל.

דני נוה: לכן בקשתי היא שייאמר שזה יהיה בנובמבר 2003, או אם זה יהיה במועד מוקדם יותר שייקבע בחוק, לפי המוקדם ביניהם.

דוד אזולאי: בסדר.

דוד אזולאי: בקשתך נרשמה בפרוטוקול ואני חושב שהיא תילקח בחשבון.

דוד אזולאי: אם כן, אנחנו מאשרים את הצעת החוק של חבר-הכנסת דני נוה לקריאה ראשונה.

דוד אזולאי: עו"ד פרנקל-שור, נראה לך שיש להוסיף תיקונים כלשהם?

עו"ד מרים פרנקל-שור: לא נראה על פני השטח.

אהוד שילת: בסעיף 16 לחוק צריך להכניס תיקון.

אהוד שילת: סעיף 16 מגדיר את פנקס הבוחרים ואומר שזו רשימה של הכנסת , בנספח רשימה שלמה שמכילה תושבים שאינם אזרחים.

אהוד שילת: שם צריך להוסיף שהנספח יכיל את זה וגם מי שיגיע לגיל 17, הוא צריך לקבוע את גיל 17 שזה יום ג' או ה-3 של חודש חשון.

אהוד שילת: זאת אומרת, על אותה שיטה של גיל 18.

אהוד שילת: הנוסח הזה כשלעצמו הוא רק העקרון.

דוד אזולאי: אנחנו ניגשים להצבעה.

דוד אזולאי: מי בעד הצעת החוק של חבר-הכנסת דני נוה?

דוד אזולאי: - 4.

דוד אזולאי: מי נגד?

דוד אזולאי: – אין נגד, אין נמנעים.

דוד אזולאי: ההצעה נתקבלה פה אחד להכנה לקריאה ראשונה.

דני נוה: תודה רבה לך.

דוד אזולאי: תודה רבה לכם.

דוד אזולאי: הישיבה נעולה.

דוד אזולאי: - - - - - - - - - -